Mads Olsen (SF), 2024-11-19:
Tak for det.
Jeg er her også som vikar i dag, men er også iværksætteriordfører lidt endnu i hvert fald.
Så jeg er rigtig glad for at kunne tale om det her.
Det har længe været en vigtig sag for SF, og det er på tide, vi kommer i mål med den her sag, som vi har kæmpet for i rigtig mange år.
For det er praktisk talt umuligt at drive en virksomhed uden en erhvervskonto.
Det er en fundamental del af den finansielle infrastruktur, og når banker får lov til at sidde på den her kritiske infrastruktur, følger der også et ansvar med.
Det ansvar har mange banker desværre ikke levet op til, og i SMV Danmark har jeg haft samtaler og også dokumenteret, at hver tiende lille eller mellemstore virksomhed har haft store problemer med at få en erhvervskonto.
Så lad os være helt klare: Lovforslaget handler ikke om at sænke kravene til hvidvaskregler eller kend din kunde-proceduren.
Selvfølgelig skal bankerne afvise kunder, hvis der er grundlag for mistanke, men det skal altså ikke være et valg for bankerne at kunne ignorere små virksomheder og iværksættere, fordi de måske ikke kan se den hurtige profit.
At drive virksomhed handler om at bidrage til vores samfund, skabe arbejdspladser og udvikle gode idéer.
Men i dag risikerer nogle at få drømmen om iværksætteri knust, ikke fordi deres idé er dårlig, men fordi de ikke kan få adgang til en basal erhvervskonto, og det er dybt, dybt urimeligt.
Derfor har vi i SF arbejdet i årevis for denne ret, og vi er glade for, at regeringen nu endelig bringer et lovforslag på bordet.
Men vi vil samtidig understrege, at det er vigtigt, at det bliver en reel ret.
En basal erhvervskonto skal være tilgængelig for enhver virksomhed, der kan dokumentere legitime hensigter og pengestrømme.
Derudover har vi i SF også nogle opmærksomhedspunkter, som vi gerne vil drøfte i udvalgsbehandlingen af dette lovforslag.
Det første handler om den del af lovforslaget, der handler om kontantindbetaling, der, som forrige ordførere også har været inde på, overstiger 20.000 kr.
I SF bakker vi som bekendt op om kontantreglen, der sikrer, at forbrugere kan få lov til at handle med kontanter, men dette fordrer naturligvis, at den pågældende erhvervsdrivende også har mulighed for at sætte kontanter i banken.
Her kan et uhensigtsmæssigt udfald være, at pengeinstitutterne vil være forskelligt indstillede over for henholdsvis store virksomheder, mellemstore virksomheder og små virksomheder i forhold til villigheden til at give mulighed for at overstige den månedlige beløbsgrænse på 20.000 kr. Konkret frygter vi, at flere små og nystartede erhvervsdrivende ikke vil have samme forhandlingsposition over for pengeinstitutterne og dermed får sværere ved at indgå aftale om muligheden for at overstige den månedlige beløbsgrænse.
De vil i praksis derfor være dårligere stillet i forhold til at nyde gavn af erhvervskontoen.
Derudover er vi en smule bekymrede over klagemulighederne i Finanstilsynet.
Konkret lægger lovforslaget op til, at man vil lade branchen selv stå for klagenævnet, og det vil vi gerne stille et par spørgsmål om under udvalgsbehandlingen.
SF støtter naturligvis lovforslaget, fordi vi mener, det er en afgørende forudsætning for et retfærdigt og velfungerende erhvervsliv.
Vi ser frem til den videre behandling og til, at det endelig bliver til virkelighed.
Tak for ordet.